CELEX: 32020D0441
Language: sk
Date: 2020-03-24 00:00:00
Title: Rozhodnutie Európskej centrálnej banky (EÚ) 2020/441 z 24. marca 2020, ktorým sa mení rozhodnutie Európskej centrálnej banky (EÚ) 2016/948 o vykonávaní programu nákupu cenných papierov podnikového sektora (ECB/2020/18)

25.3.2020   
               
               
                  SK
               
               
                  Úradný vestník Európskej únie
               
               
                  L 91/5
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/441
         z 24. marca 2020,
         ktorým sa mení rozhodnutie Európskej centrálnej banky (EÚ) 2016/948 o vykonávaní programu nákupu cenných papierov podnikového sektora
         (ECB/2020/18)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
         keďže:
         
                     (1)
                  
                  
                     V súlade s článkom 18.1 Štatútu Európskeho systému centrálnych bánk a Európskej centrálnej banky, v záujme dosahovania cieľov Európskeho systému centrálnych bánk, Európska centrálna banka (ECB) spolu s národnými centrálnymi bankami členských štátov, ktorých menou je euro (ďalej len „národné centrálne banky“), môžu obchodovať na finančných trhoch okrem iného s obchodovateľnými nástrojmi v rámci priamych nákupov a predajov.
                  
               
                     (2)
                  
                  
                     Rozhodnutím Európskej centrálnej banky (EÚ) 2016/948 (ECB/2016/16) (1) sa zaviedol program nákupu cenných papierov podnikového sektora (corporate sector purchase programme – CSPP). CSPP je spolu s tretím programom nákupu krytých dlhopisov, programom nákupu cenných papierov krytých aktívami a programom nákupu aktív verejného sektora na sekundárnom trhu súčasťou rozšíreného programu nákupu aktív (asset purchase programme – APP) Európskej centrálnej banky. Cieľom APP je zlepšiť transmisiu menovej politiky, uľahčiť poskytovanie úverov hospodárstvu eurozóny, uvoľniť úverové podmienky pre domácnosti a firmy a podporiť trvalú konvergenciu miery inflácie smerom k úrovni tesne pod 2% v strednodobom horizonte v súlade s primárnym cieľom ECB udržiavať cenovú stabilitu.
                  
               
                     (3)
                  
                  
                     Vzhľadom na výnimočné hospodárske a finančné okolnosti spojené so šírením ochorenia spôsobeného koronavírusom (COVID-19) Rada guvernérov 18. marca 2020 rozhodla, že rozšíri rozsah akceptovateľných aktív v rámci CSPP o komerčné cenné papiere nefinančných podnikov, čím sa stanú všetky komerčné cenné papiere s dostatočnou kreditnou kvalitou akceptovateľnými pre nákup v rámci CSPP.
                  
               
                     (4)
                  
                  
                     S cieľom rýchlo zareagovať na súčasnú pandemickú situáciu by malo toto rozhodnutie nadobudnúť účinnosť v deň nasledujúci po jeho uverejnení v Úradnom vestníku Európskej únie.
                  
               
                     (5)
                  
                  
                     Rozhodnutie (EÚ) 2016/948 (ECB/2016/16) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena
            V článku 2 rozhodnutia (EÚ) 2016/948 (ECB/2016/16) sa bod 2 nahrádza takto:
            
               
                  „2.   Ak má obchodovateľný dlhový nástroj pôvodnú splatnosť 365/366 dní alebo menej, v čase jeho nákupu príslušnou centrálnou bankou Eurosystému zostáva do jeho splatnosti najmenej 28 dní.
                  Ak má obchodovateľný dlhový nástroj pôvodnú splatnosť 367 dní alebo viac, v čase jeho nákupu príslušnou centrálnou bankou Eurosystému zostáva do jeho splatnosti najmenej 6 mesiacov a najviac 30 rokov a 364 dní.“
               
            
         
         
            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Vo Frankfurte nad Mohanom 24. marca 2020
            
               
                  Prezidentka ECB
               
               Christine LAGARDE
            
         
         
            (1)  Rozhodnutie Európskej centrálnej banky (EÚ) 2016/948 z 1. júna 2016 o vykonávaní programu nákupu cenných papierov podnikového sektora (ECB/2016/16), (Ú. v. EÚ L 157, 15.6.2016, s. 28).